**Goleuni**

**1 Ioan 1:5**

*Dyma'r neges mae e wedi'i rhoi i ni, a dyma ni nawr yn ei rhannu gyda chi: Golau ydy Duw; does dim tywyllwch o gwbl ynddo.*

Golau ydy Duw. Dyna gysur!

Mae gan rai'r profiad o weithio o dan ddaear mewn tywyllwch dudew. Yn y pyllau glo roedd milltiroedd o dwneli yn ymestyn i’r tywyllwch a doedd dim goleuni naturiol yno. Mae gweithio mewn tywyllwch dudew yn amhosib, ac mae’r teimlad o fod mewn tywyllwch llwyr yn codi ofn a dychryn. Dychmygwch fethu gweld eich llaw o flaen eich wyneb. Yn y pyllau glo roedd cael lamp ddiogelwch yn gwneud bywyd a gwaith yn haws i bawb.

Os oedd y glowyr yn diolch am lampau, meddyliwch cymaint mwy diolchgar ddylen ni fod am oleuni Duw.

Yn y Beibl mae yna gyferbynnu rhwng goleuni Duw a’r tywyllwch heb Dduw. Mae’r goleuni yn cyfeirio at fywyd, gobaith a daioni tra bod y tywyllwch yn cyfeirio’n aml at farwolaeth, drygioni ac anobaith.

I fyw bywyd ar ei orau (Ioan 10:10) rhaid ei fyw yn y goleuni sy’n cael ei gynnig drwy gredu yn Iesu fel Arglwydd ac achubwr,

*Wrth ddod i nabod Iesu Grist yn well, mae ei nerth dwyfol yn rhoi i ni bopeth sydd ei angen i fyw fel mae Duw eisiau i ni fyw. Mae wedi'n galw ni i berthynas gydag e'i hun, i ni rannu ei ysblander a phrofi ei ddaioni. (2 Pedr 1:3)*

Wrth fyw yng ngoleuni Duw rydyn ni’n gallu profi ei gariad, cariad sy tu hwnt i’n holl brofiadau ni o gariad daearol.

*Ffrindiau annwyl, gadewch i ni garu'n gilydd, am fod cariad yn dod oddi wrth Dduw. Mae pawb sy'n caru fel hyn wedi'i eni'n blentyn i Dduw ac yn nabod Duw.**Os ydy'r cariad hwn ddim gan rywun, dydy'r person hwnnw ddim yn nabod Duw chwaith – am mai cariad ydy Duw. (1 Ioan 4: 7-8)*

Ysgrifennodd Paul lythyr i Gristnogion yng ngwlad Groeg i’w calonogi nhw wrth ddweud,

*Plant y goleuni ydych chi i gyd! Plant y dydd! Dŷn ni ddim yn perthyn i'r nos a'r tywyllwch. Felly rhaid i ni beidio bod yn gysglyd fel pobl eraill. Gadewch i ni fod yn effro ac yn sobr. Mae pobl yn cysgu yn y nos, ac mae pobl yn meddwi yn y nos. Ond dyn ni'n perthyn i'r dydd. Gadewch i ni fyw'n gyfrifol, wedi'n harfogi gyda ffydd a chariad yn llurig, a'r gobaith sicr y cawn ein hachub yn helmed.*

1 Thesaloniaid 5:5-8

Mae goleuni a chariad Duw ar gael yn rhodd i bob un sy’n credu yn Iesu. Pam felly fod pobl yn dal ati i wrthod y cyfle i *rannu ei ysblander a phrofi ei ddaioni*? Mae’r Beibl yn rhoi’r ateb i ni,

*Mae golau wedi dod i'r byd, ond mae pobl wedi caru'r tywyllwch yn fwy na'r golau. Pam? Am eu bod nhw'n gwneud pethau drwg o hyd.**Mae pawb sy'n gwneud pethau drwg yn casáu'r golau. Maen nhw'n gwrthod dod allan i'r golau rhag ofn i'w gweithredoedd gael eu gweld. (Ioan 3:19-20)*

Dydy rhai pobl ddim eisiau newid eu ffordd o fyw. Dydyn nhw ddim eisiau cyfaddef eu bod yn....bechaduriaid! Dydyn nhw ddim eisiau cydnabod eu bod wedi disgyn yn fyr o safon Duw (Rhufeiniaid 3:23).

Ond, mae rhai sy’n chwilio am gariad Duw a’i oleuni ef ond yn teimlo'n ofnus. Efallai eu bod ofn cael eu condemnio am eu gweithredoedd; neu’n teimlo na allent newid; neu’n meddwl na fyddan nhw byth yn ddigon da i haeddu cariad Duw...ond mae’n bwysig cofio nid i gondemnio’r byd daeth Iesu (Ioan 3:17) a’i fod o’n barod bob amser i dderbyn pawb sy’n troi ato. Does dim rhaid i ni ymgeisio i wella’n hunain yn gyntaf.

Mae yna emyn gan William Williams, Pantycelyn sy’n cynnwys y geiriau,

Cymer, Iesu, fi fel 'rydwyf,

fyth ni allaf fod yn well;

d'allu di a'm gwna yn agos,

f 'wyllys i yw mynd ymhell:

yn dy glwyfau bydda' i'n unig fyth yn iach.

Ein Tad, (yn cynnwys aralleiriad o Effesiaid 5:1-20),

Diolchwn mai goleuni wyt ti ac nad oes tywyllwch ynot o gwbl. Daeth Iesu i’r byd er mwyn i bawb sy’n troi ato gael perthynas iawn gyda thi, ac er mwyn i ni rannu ei ysblander a phrofi ei ddaioni. Helpa bob un sy’n dilyn Iesu i fyw bywydau llawn cariad, yn union fel gwnaeth y Meseia ein caru ni a marw yn ein lle ni.

Ar un adeg roedden ni i gyd yn y tywyllwch, ond bellach mae golau'r Arglwydd yn disgleirio ynon ni sydd wedi credu yn dy fab. Helpa pob Cristion i fyw mewn ffordd sy'n dangos eu bod yn y golau. Helpa dy bobl i wneud pethau da a chyfiawn, pethau sy'n dy blesio di ein Harglwydd a’n Duw.

Nertha dy bobl i beidio â chael dim i'w wneud â'r math o ymddygiad sy'n perthyn i'r tywyllwch. Mae dy air yn dweud fod e’n warthus hyd yn oed sôn am y pethau mae pobl yn eu gwneud o'r golwg. Ond pan mae'r golau'n disgleirio mae'r cwbl yn dod i'r golwg. Mae'r golau'n dangos pethau fel y maen nhw go iawn. Dyna pam mae'n cael ei ddweud:

“Deffra, ti sydd yn cysgu tyrd yn ôl yn fyw!

a bydd golau'r Meseia yn disgleirio arnat ti.”

Nertha ni i fanteisio ar bob cyfle i wneud daioni, achos mae digon o ddrygioni o'n cwmpas ni ym mhobman. Diolchwn am y cwbl mae'r Arglwydd Iesu Grist wedi'i wneud.

Amen.